ตลท.ขึ้น H หุ้น TBSP หลังเปลี่ยนโครงสร้างผถห.ใหญ่-ยังไม่แจ้งราคาเทนเดอร์ฯ
ตลท.ขึ้น H หุ้น TBSP รอบเช้านี้ หลังเปลี่ยนโครงสร้างผู้ถือหุ้นใหญ่ โดยบริษัทยังไม่แจ้งข้อมูลเกี่ยวกับราคาการทำคำเสนอซื้อ ซึ่งเป็นข้อมูลสำคัญที่ส่งผลกระทบต่อการตัดสินใจลงทุนของผู้ลงทุน
23 พ.ย. 2558

ตลาดหลักทรัพย์แห่งประเทศไทย ระบุว่า ตามที่บริษัท ไทยบริติช ซีเคียวริตี้ พริ้นติ้ง จำกัด (มหาชน) หรือ TBSP แจ้งว่ามีการเปลี่ยนแปลงโครงสร้างผู้ถือหุ้นใหญ่ โดยบริษัท เอสซีจี แพคเกจจิ้ง จำกัด (มหาชน) ขายหุ้นจำนวน 3,520,000 หุ้น คิดเป็นร้อยละ 32 ของทุนชำระแล้วของ TBSP ให้นางสาว สุธิดา มงคลสุธี ที่ราคาหุ้นละ 131.50 บาท รายละเอียดปรากฏตามข่าววันที่ 20 และ 23 พฤศจิกายน 2558 นั้น
เนื่องจากรายการดังกล่าวส่งผลให้ต้องมีการทำคำเสนอซื้อหุ้น TBSP จากผู้ถือหุ้นรายย่อยทั้งหมด (Tender Offer) โดยบริษัทยังไม่แจ้งข้อมูลเกี่ยวกับราคาการทำคำเสนอซื้อ ซึ่งเป็นข้อมูลสำคัญที่ส่งผลกระทบต่อการตัดสินใจลงทุนของผู้ลงทุน ตลาดหลักทรัพย์ฯ จึงขึ้นเครื่องหมาย H หลักทรัพย์ของ TBSP ตั้งแต่การซื้อขายรอบเช้าของวันที่ 23 พฤศจิกายน 2558 จนกว่าบริษัทจะแจ้งข้อมูลดังกล่าว